
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	7 octombrie 2013

	Nr.
	4c-7/505


R A P O R T

asupra propunerii legislative pentru modificarea alin.(2) al art.102 din Legea nr.263/2010 privind sistemul unitar de pensii publice 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 297/2013 din 17 septembrie 2013, cu dezbaterea pe fond în procedură obişnuită a propunerii legislative pentru modificarea alin.(2) al art.102 din Legea nr.263/2010 privind sistemul unitar de pensii publice. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.274/15.04.2013)

· avizul negativ al Consiliului Economic şi Social (nr.1000/02.04.2013)

· avizul favorabil al Comisiei pentru egalitatea de şanse pentru femei şi bărbaţi (nr.37/389/18.09.2013)
· avizul negativ al Comisiei pentru buget, finanţe şi bănci 
(nr.4c-2/404/02.10.2013)
· punctul de vedere negativ al Guvernului (nr.859/31.05.2013).


Propunerea legislativă are ca obiect de reglementare modificarea alin.(2) al art.102 din Legea nr.263/2010 privind sistemul unitar de pensii publice, cu modificările şi completările ulterioare, în sensul revenirii la modalitatea iniţială de majorare a valorii punctului de pensie, în funcţie de rata inflaţiei şi nu de rata medie anuală a inflaţiei, stabilită prin Ordonanţa de urgenţă a Guvernului nr.1/2013.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbaterile care au avut loc în şedinţa comisiei din 2 septembrie 2013 a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 25 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (4 voturi împotrivă).

Propunerea legislativă a fost respinsă de Senat în şedinţa din 10 septembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
· prevederile art.102, în forma iniţială, nu puteau fi aplicate întrucât datele definitive comunicate de Institutul Naţional de Statistică, privind câştigul salarial mediu brut corespunzător anului 2012, erau disponibile la sfârşitul lunii august 2013; 
· s-a constatat că indicatorii comunicaţi de Institutul Naţional de Statistică, cu care era prevăzut a se majora valoarea punctului de pensie, erau diferiţi: pe de o parte era rata inflaţiei, iar pe de altă parte câştigul salarial mediu brut şi nu media câştigurilor salariale. Ca urmare, pentru a putea fi aplicată majorarea, a fost necesară modificarea art.102 din Legea nr.263/2010 prin Ordonanţa de urgenţă a Guvernului nr.1/2013.


PREŞEDINTE,



SECRETAR,


Florin Iordache



Mihăiţă Găină

Întocmit,

Consilier parlamentar Elena Anghel 

